Το Πεύκο Πολίτη είναι η περιοχή του Χαλανδρίου που ξεκινάει από τη Λεωφόρο Μεσογείων (Νομισματοκοπείο) και φτάνει μέχρι τη Λ. Δουκίσσης Πλακεντίας. Απ’ το 1971 δεν μπήκε στο Σχέδιο Πόλης και μέχρι σήμερα παραμένει εκτός Σχεδίου. Το γιατί το μαρτυράει η «γεωγραφία» του Πεύκου Πολίτη: τα 1266 στρέμματα ανήκουν σε 1180 ιδιοκτήτες, από τους οποίους οι περισσότεροι έχουν μικρά οικόπεδα (200 έως 400 μέτρα), όμως υπάρχουν και μεγάλες ιδιοκτησίες.

Συγκεκριμένα: Πρώτη μεγάλη ιδιοκτησία έχει η **Τράπεζα της Ελλάδας** (Νομισματοκοπείο), πίσω δε από την ιδιοκτησία της, υπάρχουν τα 30 στρέμματα που προορίζονταν για ανέγερση 55.000 τετραγωνικών μέτρων για το υπουργείο Οικονομικών (ο σχεδιασμός αυτός ακυρώθηκε χάρη στο σκληρό αγώνα των κατοίκων και της επιτροπής αγώνα). Η έκταση αυτή έχει παραχωρηθεί πρόσφατα για 30 χρόνια στο Δήμο Χαλανδρίου. Μεγάλη ιδιοκτησία έχει **το Αμερικάνικο Κολλέγιο. Στο Πεύκο Πολίτη επίσης υπάρχουν 4 σταθμοί μετρό** (Νομισματοκοπείο, Αγία Παρασκευή, Χαλάνδρι & Δουκίσσης Πλακεντίας) όπως και **ιδιοκτησίες μεγάλων εταιρειών**.

Έτσι, μέχρι να εξυπηρετηθούν τα μεγάλα συμφέροντα, η ένταξη πηγαινοέρχεται από γραφείο σε γραφείο χωρίς ποτέ να καταλήγει.

Βέβαια η τράπεζα πρόβλημα δεν έχει γιατί τη δεκαετία του 90 με παρέμβασή της “κανόνισε” σημειακή τροποποίηση του Γενικού Πολεοδομικού Σχεδίου (ΓΠΣ) Χαλανδρίου και εντάχθηκε στο σχέδιο μόνο η ιδιοκτησία της, χωρίς μάλιστα να αποδώσει εισφορά σε Γη στο Δήμο Χαλανδρίου.

Έτσι δεκάδες μικροϊδιοκτήτες παραμένουν όμηροι και παρά τις ομόφωνες αποφάσεις του Δημοτικού Συμβουλίου Χαλανδρίου και τις «δεσμεύσεις» της Περιφέρειας, τίποτα δεν προχωράει.

Το Πεύκο Πολίτη «μπλουζ» παραμένει τρύπα στη Γεωγραφία του Χαλανδρίου!

**Όμως το Πεύκο Πολίτη δεν μένει απέξω από τον Πολεοδομικό Σχεδιασμό λόγο της γραφειοκρατίας όπως κάποιοι ισχυρίζονται. Ακόμα και η Γραφειοκρατία δεν εκτείνεται σε βάθος μισού αιώνα. Το Πεύκο Πολίτη μένει εκτός λόγο των μεγάλων συμφερόντων που λυμαίνονται τη Γη παντού.** Η σημερινή Κυβέρνηση αλλά και όσες έχουν μεσολαβήσει απ’ το 1971 μέχρι σήμερα με fasttrack διαδικασίες έχουν εξυπηρετήσει εκατοντάδες μεγάλα συμφέροντα με σκανδαλώδεις διατάξεις για αιγιαλούς – ορεινούς όγκους κ.λπ.

Μέσα στην καρδιά του Χαλανδρίου όμως, δε στάθηκε δυνατόν τα τελευταία 50 χρόνια να μπουν στο σχέδιο 1266 στρέμματα ώστε να λήξει ο 50κονταετής πόλεμος των κυβερνήσεων κατά εκατοντάδων μικροϊδιοκτητών προς όφελος ολίγων.

Οι Βουλευτές

**Παφίλης Θανάσης**

**Γκιόκας Γιάννης**

**Κανέλλη Λιάνα**

**Κατσώτης Χρήστος**

**Μανωλάκου Διαμάντω**